Eigil Andersen (SF), 2012-01-27:
Selvfølgelig skal det kunne betale sig at arbejde, og det kan det da også i de allerfleste tilfælde.
Den skattereform, som regeringen vil foreslå, vil, som det også har været nævnt, lette skatten på de mindste indtægter og dermed betyde, at det i endnu højere grad kan betale sig at arbejde.
Det er godt.
Og det er meget glædeligt, at de borgerlige partier nu også støtter skattelettelser til lavtlønnede.
Det er jo ellers ikke noget, som man har beskæftiget sig med fra borgerlig side under de 10 års regeringsmagt, som man lige har haft.
Men den her problematik omkring skatten er jo ikke den alvorligste problemstilling, som vi står med på arbejdsmarkedsområdet for øjeblikket.
Det alvorligste er, at der ikke er job nok.
Der står for øjeblikket 163.000 mennesker, der er klar til at tage et job, hvis der altså er nogen.
Dertil kommer 16.000 mennesker, der er klar til at tage et job på nedsat tid, fordi de har været ude for en ulykke, er ramt af sygdom eller er handicappede.
Det er fleksjobbere, der er godkendt til et fleksjob, men som ikke kan finde et fleksjob.
Der er altså 16.000 arbejdsløse fleksjobbere.
Der er i alt 179.000 mennesker, som mangler et job for øjeblikket, og det burde man interessere sig meget mere for fra borgerlig side.
Hertil kommer så 87.000 mennesker på kontanthjælp, som desværre ikke er arbejdsmarkedsparate.
De skal hjælpes ekstra meget, for at de måske på et tidspunkt kan komme ud på arbejdsmarkedet.
Men heller ikke til dem er der job for øjeblikket.
Den nye regering gør noget ved det her ved at kickstarte økonomien med omkring 18 mia. kr. fordelt over 2 år, og det vil skaffe job, som det også er nævnt, til omkring 10.000 mennesker i hvert af de 2 år.
Folketingets formand havde for nylig 30-års-jubilæum som folketingsmedlem.
Formanden holdt en rigtig god tale, hvor der også var vigtige politiske budskaber, og jeg vil tillade mig her at citere fra hr. Mogens Lykketofts tale: Vi har ikke og vi skal ikke have et samfund, hvor man selv kan vælge at gå på dagpenge eller kontanthjælp, men vi skal heller ikke have et socialt sikkerhedsnet, der ligger så lavt, at selv den usleste løn giver mere.
Den, der aldrig har fået fodfæste, eller som mister sit job, skal ikke trykkes ned i armod, men have et godt tilbud, han eller hun ikke kan afslå, om igen at komme i gang.
Vi skal ikke få folk i arbejde ved at sænke mindstelønnen og de sociale ydelser, men ved at løfte menneskers kvalifikationer op til, at de kan få en anstændig løn.
Det er min faste overbevisning og noget, jeg har kæmpet for i alle årene og fortsat vil kæmpe for.
Jeg mener, at det er meget, meget kloge ord fra Folketingets formand.
Man har så diskuteret afskaffelsen af fattigdomsydelserne meget i den senere tid.
Der er ca. 16.000, der har nydt gavn af, at fattigdomsydelserne er blevet fjernet, men de udgør kun en lille gruppe, for der er over 100.000 andre kontanthjælpsmodtagere, hvis forhold er uændret sammenlignet med under den borgerlige regering.
Som jeg tidligere var inde på i debatten, har vi haft en beslutning om, at selv om man er på kontanthjælp og er enlig forsørger, skal de børn, man har, ikke vokse op i fattigdom, og derfor får disse kontanthjælpsmodtagere et tillæg på omkring 3.000 kr. ekstra pr. måned.
Jeg har så forstået, at Venstre ikke ønsker at sætte det tillæg ned, men jeg er da meget spændt på, om det samme også gælder for Liberal Alliance eller Konservative.
Jeg mener, at der i den grad mangler forslag til, hvad man egentlig vil gøre ved den problemstilling, som man skitserer.
Så vil jeg sige, at der er mange årsager til, at det at arbejde er attraktivt.
Pengene, som man tjener, er et af aspekterne, men det er ikke det eneste, der får folk til at arbejde.
Det er nemlig ikke spor rart at være arbejdsløs.
Mange ledige føler sig overflødige, og de føler sig menneskeligt isoleret.
Mange arbejdsløse savner uhyggelig meget at have en funktion i samfundet, de savner at have en opgave at udføre.
Det at få en opgave at udføre og få en funktion er jo lige præcis det, som man bl.a. også får ved at have et job, og det er en af grundene til, at folk synes, det er dejligt at have et job.
Og så ved vi i øvrigt også fra undersøgelser, at det er en kæmpe gevinst for de fleste mennesker, at man er på en arbejdsplads og har et fællesskab med kollegerne.
Det må man som arbejdsløs også undvære.
Det er en vigtig tiltrækningskraft med hensyn til at få job, at man også får nogle kolleger, man kan tale med.